কোক স্টুডিও বাংলা
কোক স্টুডিও বাংলা হলো একটি বাংলাদেশি অনলাইন স্ট্রিমিং ইউটিউব অনুষ্ঠান এবং আন্তর্জাতিক সঙ্গীত ফ্র্যাঞ্চাইজি, যেখানে প্রতিষ্ঠিত এবং উদীয়মান শিল্পীরা স্টুডিওতে সঙ্গীত পরিবেশন করেন। ৭ ফেব্রুয়ারি ২০২২ সালে ঢাকার একটি হোটেলে বাংলাদেশের সংস্কৃতি প্রতিমন্ত্রী কে এম খালেদ এবং তথ্য ও যোগাযোগ প্রতিমন্ত্রী জুনায়েদ আহমেদ পলক অনুষ্ঠানটির উদ্বোধন করেন। ভারত ও পাকিস্তানের নন্দিত শিল্পীদের নিয়ে সেইসব দেশের কোক স্টুডিওর অনুষ্ঠান বাংলাদেশে জনপ্রিয় হওয়ার পর বাংলাদেশে কোক স্টুডিও বাংলা চালু করা হয়। এটির পৃষ্ঠপোষকতা করছে ‘কোকা-কোলা’ এবং সমন্বয়ে করছে ‘গ্রে বাংলাদেশ’। উদ্বোধনী অনুষ্ঠানে প্রথম মৌসুমের আবহ সঙ্গীত 'একলা চলো রে’ প্রকাশ করা হয়। প্রথম মৌসুমে মোট ১০টি পর্ব প্রচারিত হয়। ২০২৩ সালের ফেব্রুয়ারিতে দ্বিতীয় মৌসুমের সম্প্রচার শুরু হয় এবং সেপ্টেম্বরে মৌসুমের শেষ গানটি পরিবেশিত হয়।